Чодураа Тумат чажындан тура-ла хөөмейлээр акыларының хөөмей-сыгыдын дыңнап өскен. Акыларының салдары-биле хөөмейниң аңгы-аңгы хевирлеринге ырлап өөренип алган. Хөөмейден аңгыда, тыва национал хөгжүм херекселдери — игил, дошпулуур, бызаанчы, хомус, чадаганга ойнаар. Ол Тыва Национал Оркестрни тургузарынга үлүг хуузун киирип, а ооң соонда (2004-2006 чч) ойнап чоруп турган, амгы үеде Тываның Күрүне Университединиң Башкы колледжинде башкылап ажылдап турар.